ผู้อำนวยการสำนักงานเศรษฐกิจการคลัง เผยมาตรการเยียวยา 5,000 บาท จะคัดกรองให้แล้วเสร็จภายในวันที่ 12 เมษายนนี้
ผู้อำนวยการสำนักงานเศรษฐกิจการคลัง เผยมาตรการเยียวยา 5,000 บาท จะคัดกรองให้แล้วเสร็จภายในวันที่ 12 เมษายนนี้ นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) เปิดเผยว่า วันนี้เป็นวันแรก ที่กระทรวงการคลัง ได้ทำการโอนเงินล็อตแรก ให้กับลูกจ้างนอกระบบประกันสังคม ที่ได้ลงทะเบียนรับสิทธิ์เยียวยาตามมาตรการ 5,000 บาท ผ่านเว็บไซต์ เราไม่ทิ้งกัน.com ซึ่งขณะนี้ จำนวนผู้มาลงทะเบียนมากกว่า 24 ล้านคน โดยทางกระทรวงฯ ได้ประเมินว่าจะมีผู้ได้รับสิทธิ์ไม่เกิน 8 ล้านคน ส่วนใหญ่เป็นอาชีพรับจ้างและค้าขาย ทั้งนี้มาตรการคัดกรองจะมีผู้ไม่เข้าเกณฑ์ 6 ข้อหลัก คืออายุไม่ถึง 18 ปีบริบูรณ์/ไม่ได้ประกอบอาชีพ เช่น แม่บ้าน ข้าราชการบำนาญ อยู่ในระบบประกันสังคม เกษตรกร และนักเรียนนักศึกษา ซึ่งในส่วนนี้มีมาตรการอื่นรองรับไว้อยู่แล้ว สำหรับ 24 ล้านคนที่ลงทะเบียนนั้น คาดว่าจะคัดกรองให้แล้วเสร็จภายในวันที่ 12 เมษายนนี้ และจะเริ่มจ่ายเงินทุกวันในสัปดาห์หน้าสำหรับ ขั้นตอนการคัดกรองจะแบ่งเป็น 3 กลุ่ม (เขียว เทา แดง) โดยกลุ่มเขียว คือผู้ผ่านเกณฑ์ 100% กลุ่มเทาระบบจะส่ง SMS ให้ผู้ลงทะเบียนที่มีคุณสมบัติไม่ชัดเจน ให้ส่งข้อมูลและกรอกแบบสอบถามกลับ ตลอดจนลงพื้นที่โดยให้ไปรษณีย์ไทยเข้าไปตรวจสอบ และกลุ่มแดง คือผู้ไม่ผ่านเกณฑ์ตามที่กระทรวงกำหนด อย่างไรก็ตาม ขณะนี้พบว่ามีกลุ่มที่ผู้ลงทะเบียนที่ชื่อไม่ตรงกับบัญชีธนาคาร ประมาณ 2 แสนคน โดยทางกระทรวงจะเปิดโอกาสให้เข้าไปแก้ไขข้อมูล เพื่อที่จะได้โอนเงินเข้าไปในบัญชีที่ถูกต้องส่วนกรณีที่จะขยายเวลาแจก 5,000 บาทให้ครอบคลุม 6 เดือนหรือไม่นั้น ยืนยันว่า ขณะนี้เงินมีเพียงพอที่จะใช้สนับสนุนมาตรการฯ แต่กระทรวงฯ จะมีการติดตามสถานการณ์การแพร่ระบาดของเชื้อโควิด-19 อย่างใกล้ชิด เพื่อพิจารณามาตรการในขั้นตอนต่อไป ซึ่งสามารถปรับเปลี่ยนได้ตามสถานการณ์ที่เกิดขึ้นนอกจากนี้ กระทรวงการคลัง ได้รับรายงานว่ามีกรณีผู้ที่ได้รับเงินตามมาตรการแล้วนำไปโพสต์ลงโซเชียลในมุมมองที่ไม่เหมาะสม นำไปสู่ข้อสังเกตว่าผ่านเกณฑ์ตรวจสอบจริงหรือไม่นั้น ขณะนี้กระทรวงฯ อยู่ระหว่างการตรวจสอบข้อมูลที่ถูกต้อง ซึ่งหากตรวจพบว่า ไม่เข้าเกณฑ์คุณสมบัติ ต้องให้บุคคลดังกล่าวนำเงินส่งคืนภายใน 90 วัน และจะถูกตัดสิทธิ์จากการรับเงินจำนวนที่เหลืออยู่ แต่หากเป็นกรณีที่ไม่รับเงินจริง แต่โพสต์ข้อความว่าได้รับเงิน ก็จะส่งให้กระทรวงดิจิทัลเศรษฐกิจและสังคม ดำเนินการตรวจสอบ แต่หากได้รับเงินจริงแล้ว โพสต์ข้อความ ทางกระทรวงการคลังจะมี post audit แล้วจะเรียกเงินคืนพร้อมระงับเงินในส่วนที่เหลืออยู่